text: Inge og Kristian fejrer 65 års kærlighed
  28 november 2017 kl. 18.00
  Det er efterhånden sjældent, at man støder på folk, der kan holde krondiamantbryllup - Men det kan Inge og Kristian Stampe.
  Den 28. november 1952 var en stor dag for Inge og Kristian Stampe fra Vamdrup. Her blev de nemlig gift, og de har været sammen lige siden. Derfor kunne de tirsdag fejrer krondiamantbryllup – altså 65 års bryllupsdag.
  Men dengang lå det ikke i kortene, at det skulle være de to.
  Inge skulle nemlig i biografen med en anden mand.
  - Det var egentlig ikke en, jeg brød mig så meget om, men jeg tænkte, at jeg da godt kunne tage mod den biografbillet, siger Inge til TV SYD.
  Hendes bejler havde dog sat Kristian til at købe billetterne, så da Inge og hendes følgesvend kom ind i biografen var Kristian der også. Da filmen var ovre, lå det i kortene, at Kristian havde vundet slaget om Inge. Et par måneder efter blev de så et par.
  Inge Stampe.: "Det er ingen dans på roser hele tiden."
  Men selvom de har været gift i 65 år, så indrømmer de gerne, at det da ikke altid er lige let.
  - Det er ingen dans på roser hele tiden, siger Inge
  - Nej, vi kan da godt være uenige, siger hendes mand.
  På trods af det, så har de stået trofast ved hinandens side.
  - Da jeg fik en fik en blodprop for 14 år siden, da var hun rigtig stærk, siger Kristian.
  Kristian Stampe.: "Vær overbærende, forstå hinanden og snak om tingene, hvis ikke man kan snakke, så duer det ikke."
  Med de mange års ægteskab bag sig har de også noget erfaring at dele ud af, og de kommer med et par gode råd til, hvordan man kan holde sammen ligeså mange år som dem.
  - Vær overbærende, forstå hinanden og snak om tingene, hvis ikke man kan snakke, så duer det ikke.
  Parrets barnebarn havde inviteret Kolding Borgmester Jørn Pedersen (V), der holdt en personlig tale til dagens to hovedpersoner. 
  Se hele indslaget her:
  
  